“พิธา” ย้ำพรรคประชาชนเป็นพรรคอันดับหนึ่งเชียงใหม่ ยุคสมัยเชียงใหม่เปลี่ยนไปแล้ว ขอโอกาส นายกฯอบจ.แก้ปัญหา ย้ำประชาชนเป็นเจ้านายตัวเอง สามารถคิดแยกแยะได้ด้วยนโยบาย 

บ่ายวันนี้ (12 ม.ค.67)ที่ จ.เชียงใหม่  นายพิธา ลิ้มเจริญรัตน์  ผู้ช่วยหาเสียงพรรคประชาชน ลงพื้นที่หาตลาดเจดีย์แม่ครัว อ.สันทราย จ.เชียงใหม่ 

ก่อนลงพบปะประชาชนที่มาต้อนรับ นายพิธาได้ปราศรัยบนรถขยายเสียง บริเวณหน้าตลาด ย้ำพรรคประชาชนเป็นพรรคการเมืองอันดับหนึ่งของเชียงใหม่ และของประเทศ การลงพื้นที่ อ.สันทราย เพราะเป็นอำเภอที่ผู้สมัคร ส.ส.มีคะแนนสูงที่สุดในประเทศ  

จึงฝากชาวสันทรายออกไปเลือกตั้ง เหมือนในเลือกตั้งระดับประเทศ พร้อมระบุว่าตอนนี้ “เชียงใหม่เปลี่ยนไปแล้ว“ ยุคสมัยเปลี่ยนไปแล้ว  ความท้าทายและศักยภาพต่างๆก็เปลี่ยนไปแล้ว จึงอยากขอโอกาสชาวเชียงใหม่ ในการเลือกนายก อบจ.ให้เปลี่ยนกับเขาสักที 

นายพิธา ย้ำถึงการเลือกตั้ง อบจ.ครั้งนี้เป็นการแข่งขันที่เข้มข้น จะไม่หาเสียงแบบโจมตีกัน  พรรคประชาชนมีทีมทำงาน ที่เหมาะสมกับยุคสมัย ขอโอกาสมาแก้ปัญหา เช่น ไฟป่า PM2.5 ขยะ ,การท่องเที่ยว,การศึกษา,สาธารณสุข คมนาคม 

”ประชาชน คือ เจ้านายของพวกเรา ไม่ใช่ว่าลงพื้นที่มาแล้วบอกว่า เปลี่ยนใจไปพรรคไหน ไหลกลับไปพรรคโน้น พรรคนี้ ประชาชนตื่นแล้ว ชาวสันทรายตื่นแล้ว ชาวเชียงใหม่ตื่นแล้ว  สามารถคิดวิเคราะห์แยกแยะด้วยตัวเองได้ด้วยนโยบาย“